Sasol verklaar ook force majeure(Foto: Sasol) Transnet het Vrydag aangekondig dat hy die force majeure wat vroeër weens ŉ staking ingestel is gedeeltelik ophef, terwyl Sasol aangekondig het dat hy nou ook force majeure verklaar. Sasol sê in ŉ verklaring die besluit raak plaaslike verskaffing en uitvoer van sekere chemiese produkte. Die stap kom nadat die staatsbeheerde Transnet vroeër dieselfde gedoen het, en dit ŉ uitwerking op die vervoer van sekere insetprodukte tussen die hawens van Durban en Richardsbaai en die binneland gehad het. Die produksiekoers by Sasol se aanleg op Secunda en Sasolburg word geraak, hoewel die Natref-raffinadery soos gewoonlik werk en geen ontwrigting aan Transnet se pypleidings veroorsaak is nie, sê die maatskappy. Tansnet-werkers is intussen weer terug op hul pos, maar Sasol sê hy kan nie aandui wat die uitwerking van die ontwrigting op sy Suid-Afrikaanse waardeketting is nie, en dat die omvang en tydsduur wat nodig is om agterstande by hawens en in die spoorstelsel in te haal, nog onseker is. Transnet het Vrydag gesê dat die force majeure wat vir motor-, grootmaat- en veeldoelige terminale verklaar is, onmiddellik opgehef word. Weens agterstande by vraghouerterminale en die uitwerking daarvan op bedrywighede, geld force majeure steeds by dié fasiliteite. Dit sal na verwagting teen die einde van die maand opgehef word. “Transnet-haweterminale stel herstelplanne in werking om operasionele prestasie en doeltreffendheid by al sy terminale te stabiliseer ná die nywerheidsoptrede deur werkers wat vroeër vandeesweek beëindig is,” sê Ayanda Shezi, woordvoerder van Transnet. Alle werkers het gister na hul poste teruggekeer en daar word hard gewerk om agterstande uit te wis. Transnet het die afgelope week ŉ driejaar-loonooreenkoms met die meerderheidsvakbond Untu aangegaan en die vakbond Satawu het sy staking eergister afgelas.